**NÁRODNÁ RADA SLOVENSKEJ REPUBLIKY**

**VII. volebné obdobie**

Číslo: CRD-816/2018

**946a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (tlač 946)**

Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona**, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa mení a dopĺňa zákon   
č. 461/2003 Z. z. o sociálnom poistení v znení neskorších predpisov **(tlač 946)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 1135 z 9. mája 2018 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa mení a dopĺňa zákon   
č. 461/2003 Z. z. o sociálnom poistení v znení neskorších predpisov **(tlač 946)** **prerokovali a odporučili** Národnej rade Slovenskej republiky **schváliť**:

Ústavnoprávny výbor Národnej rady Slovenskej republiky uznesením č. 389 z 5. júna 2018,

Výbor Národnej rady Slovenskej republiky pre financie a rozpočet uznesením č. 279 zo 7. júna 2018,

Výbor Národnej rady Slovenskej republiky pre sociálne veci uznesením č. 112 z 11. júna 2018.

**IV.**

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

**K čl. I**

1. V čl. I bode 1 sa slová „§ 40 ods. 8“ nahrádzajú slovami „§ 40 ods. 2, 8 a 9“.

Ide o legislatívno-technickú úpravu v súvislosti s úpravou uvedenou v bode 5 až 7 tohto návrhu.

**Výbor NR SR pre sociálne veci**

**Gestorský výbor odporúča schváliť**

1. V čl. I bode 2 v § 3 ods. 1 písm. a) druhom bode sa vypúšťa slovo „registrovaný“.

Navrhuje sa rozšíriť okruh účastníkov právnych vzťahov o občanov Únie a  ich rodinných príslušníkov, ktorí majú na území trvalý pobyt, ktorý sa nekvalifikuje ako registrovaný. Ide

o osoby, ktoré sa na území Slovenskej republiky zdržiavajú po dobu dlhšiu ako 5 rokov.

**Výbor NR SR pre sociálne veci**

**Gestorský výbor odporúča schváliť**

1. V čl. I sa za doterajší bod 26 vkladá nový bod 27, ktorý znie:

„27. V § 22 sa vypúšťa odsek 9.

Doterajšie odseky 10 až 15 sa označujú ako odseky 9 až 14.“.

Nasledujúce body sa primerane prečíslujú.

Návrhom sa chce zabrániť znižovaniu peňažného príspevku na osobnú asistenciu z dôvodu, že výška príjmu osoby s ťažkým zdravotným postihnutím presiahne 4 násobok sumy životného minima. Takáto úprava ustanovenia má za cieľ podporiť ekonomickú aktivitu osôb s ťažkým zdravotným postihnutím.

**Výbor NR SR pre sociálne veci**

**Gestorský výbor odporúča schváliť**

1. V čl. I bode 27 sa slová „ods. 10“ nahrádzajú slovami „ods. 9“ a slová „2,82 eura“ sa nahrádzajú slovami „3,82 eura“.

Navrhuje sa nová sadzba za jednu hodinu osobnej asistencie, ktorá zodpovedá požiadavkám osôb s ťažkým zdravotným postihnutím. Navrhované má za cieľ zvýšiť záujem o vykonávanie osobnej asistencie, nakoľko podľa informácií od reprezentatívnych organizácií osôb so zdravotným postihnutím pri súčasnom nastavení sadzby za hodinu osobnej asistencie nie je záujem o vykonávanie tejto náročnej činnosti. Zároveň ide o legislatívno-technickú úpravu vzhľadom na vypustenie § 22 ods. 9.

**Výbor NR SR pre sociálne veci**

**Gestorský výbor odporúča schváliť**

1. V čl. I sa za doterajší bod 51 vkladá nový bod 52, ktorý znie:

„52. V § 40 ods. 2 sa za slová „školské zariadenie“ vkladajú slová „alebo školu“ a  slová „služby1a) alebo zo školského zariadenia“ sa nahrádzajú slovami „služby,1a) zo školského zariadenia alebo zo školy“.“.

Nasledujúce body sa primerane prečíslujú.

V súvislosti s úpravami pojmu „školské zariadenie“ v nadväznosti na bod 1 vládneho návrhu zákona, ktorým sa zosúlaďuje pojmológia použitá v kompenzáciách s pojmológiou použitou v školskom zákone a v nadväznosti na úpravy v bodoch 5 a 6 tohto návrhu, je potrebné upraviť § 40 ods. 2 platného zákona.

**Výbor NR SR pre sociálne veci**

**Gestorský výbor odporúča schváliť**

1. V čl. I body 53 a 54 znejú:

„53. V § 40 odsek 8 znie:

„(8) Peňažný príspevok na opatrovanie je mesačne 326,16 eura, ak fyzickej osobe s ťažkým zdravotným postihnutím odkázanej na opatrovanie sa poskytuje ambulantná forma sociálnej služby1a) v rozsahu viac ako 20 hodín týždenne. Peňažný príspevok na opatrovanie je 461,81 eura, ak fyzická osoba opatruje najmenej dve fyzické osoby s ťažkým zdravotným postihnutím odkázané na opatrovanie, ktorým sa poskytuje ambulantná forma sociálnej služby1a) v rozsahu viac ako 20 hodín týždenne.“.

54. V § 40 odsek 9 znie:

„(9) Peňažný príspevok na opatrovanie je mesačne 480,05 eura, ak fyzická osoba opatruje fyzickú osobu s ťažkým zdravotným postihnutím odkázanú na opatrovanie, ktorej sa poskytuje ambulantná forma sociálnej služby1a) v rozsahu viac ako 20 hodín týždenne, a súčasne opatruje aj fyzickú osobu s ťažkým zdravotným postihnutím odkázanú na opatrovanie, ktorej sa ambulantná forma sociálnej služby1a) neposkytuje alebo poskytuje v rozsahu najviac 20 hodín týždenne.“.“.

Vzhľadom na skutočnosť, že v súčasnosti je výška peňažného príspevku na opatrovanie krátená v prípade, ak opatrovaná osoba s ťažkým zdravotným postihnutím navštevuje školské zariadenie viac ako 20 hodín týždenne, navrhuje sa od tohto mechanizmu znižovania výšky peňažného príspevku v závislosti od návštevy školy alebo školského zariadenia celkom upustiť. Navrhované má za cieľ zabrániť znižovaniu rozsahu hodín školskej dochádzky opatrovanej osoby.

**Výbor NR SR pre sociálne veci**

**Gestorský výbor odporúča schváliť**

1. V čl. I bode 55 v § 40 ods. 10 písmená c) až e) znejú:

„c) 163,06 eura pri opatrovaní jednej fyzickej osoby s ťažkým zdravotným postihnutím, ktorej sa poskytuje ambulantná forma sociálnej služby1a) v rozsahu viac ako 20 hodín týždenne,

d) 230,88 eura pri opatrovaní dvoch alebo viacerých fyzických osôb s ťažkým zdravotným postihnutím, ktorým sa poskytuje ambulantná forma sociálnej služby v rozsahu viac ako 20 hodín týždenne,

e) 240,00 eura pri opatrovaní fyzickej osoby s ťažkým zdravotným postihnutím,

* + - 1. ktorej sa poskytuje ambulantná forma sociálnej služby v rozsahu viac ako 20 hodín týždenne, a
      2. ktorú fyzická osoba opatruje súčasne s fyzickou osobou uvedenou v prvom bode a ktorej sa ambulantná forma sociálnej služby neposkytuje alebo poskytuje v rozsahu najviac 20 hodín týždenne.“.

Vzhľadom na skutočnosť, že v súčasnosti je výška peňažného príspevku na opatrovanie krátená v prípade, ak opatrovaná osoba s ťažkým zdravotným postihnutím navštevuje školské zariadenie viac ako 20 hodín týždenne, navrhuje sa od tohto mechanizmu znižovania výšky peňažného príspevku v závislosti od návštevy školy alebo školského zariadenia celkom upustiť. Navrhované má za cieľ zabrániť znižovaniu rozsahu hodín školskej dochádzky opatrovanej osoby.

**Výbor NR SR pre sociálne veci**

**Gestorský výbor odporúča schváliť**

1. V čl. I sa za doterajší bod 56 vkladá nový bod 57, ktorý znie:

„57. V § 40 ods. 12 sa slovo „1,7-násobok“ nahrádza slovom „dvojnásobok“.“.

Nasledujúce body sa primerane prečíslujú.

Navrhuje sa z dôvodu zvýšenia reálnej výšky peňažného príspevku na opatrovanie zvýšiť tzv. ochranu zostatku príjmu opatrovanej osoby z 1,7-násobku na dvojnásobok sumy životného minima pre jednu plnoletú fyzickú osobu ustanoveného osobitným predpisom.

**Výbor NR SR pre sociálne veci**

**Gestorský výbor odporúča schváliť**

1. V čl. I bod 57 znie:

„57. V § 40 ods. 13 sa slová „49,80 eura“ nahrádzajú slovami „100 eur“ a slová „poistenia alebo dávky výsluhového zabezpečenia“ sa nahrádzajú slovami „poistenia, dávky výsluhového zabezpečenia alebo dôchodky starobného dôchodkového sporenia“.“.

Navrhuje sa podporiť osoby, ktoré opatrujú nezaopatrené deti. Väčšinou ide o situácie kedy opatrovateľom nezaopatreného dieťaťa s ťažkým zdravotným postihnutím je jeho rodič.

**Výbor NR SR pre sociálne veci**

**Gestorský výbor odporúča schváliť**

1. V čl. I  bode 59 v § 40 ods. 20 sa za slová „v ktorom“ vkladá slovo „táto“.

Štylistická pripomienka v záujme precizovania navrhovaného ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre sociálne veci**

**Gestorský výbor odporúča schváliť.**

1. V čl. I  bode 64 v § 42 ods. 7 a 8 sa slová „ods. 10“ nahrádzajú slovami „ods. 9“.

Ide o legislatívno-technickú úpravu v súvislosti s úpravou uvedenou v bode 3 tohto návrhu.

**Výbor NR SR pre sociálne veci**

**Gestorský výbor odporúča schváliť.**

**V.**

**Gestorský výbor** na základe stanovísk výborov k vládnemu návrhu zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov **(tlač 946)** a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

Gestorský výbor odporúča **hlasovať o návrhoch 1** **až 11** v štvrtej časti tejto spoločnej správy **spoločne** so stanoviskom gestorského výboru **schváliť.**

**Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci  
č. 115 z 11. júna 2018.

Týmto uznesením výbor zároveň poveril spoločnú spravodajkyňu **Alenu Bašistovú,** aby na schôdzi Národnej rady Slovenskej republiky pri rokovaní o predmetnom návrhu zákona informovala o výsledku rokovania výborov a predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Bratislava 11. júna 2018

**Alena B a š i s t o v á v. r.**

**predsedníčka výboru**